Document ID: 32011D0690
Publication Date: 2011-10-14

Title and Content:
IZVEDBENI SKLEP KOMISIJE
z dne 14. oktobra 2011
o spremembi in popravku Priloge k Sklepu Komisije 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES
(notificirano pod dokumentarno številko C(2011) 7167)
(Besedilo velja za EGP)
(2011/690/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti četrtega pododstavka člena 29(1) in člena 29(2) Direktive,
ob upoštevanju naslednjega:
(1)
Direktiva 96/23/ES določa ukrepe za spremljanje snovi in skupin ostankov snovi, ki so navedene v Prilogi I k Direktivi. V skladu z Direktivo 96/23/ES morajo zadevne tretje države za vključitev na sezname tretjih držav, iz katerih države članice lahko uvažajo živali in živalske proizvode, ki jih zajema navedena direktiva, ter za ohranitev na teh seznamih predložiti načrte z jamstvi, ki jih zagotavljajo v zvezi z nadzorom skupin ostankov in snovi iz navedene priloge. Navedene načrte je treba na zahtevo Komisije dopolniti, zlasti kadar je to potrebno zaradi nekaterih pregledov.
(2)
S Sklepom Komisije 2011/163/EU (2) so se odobrili načrti iz člena 29 Direktive 96/23/ES (v nadaljnjem besedilu: načrti), ki so jih predložile nekatere tretje države s seznama v Prilogi k Sklepu za živali in živalske proizvode z navedenega seznama. Sklep 2011/163/EU je razveljavil in nadomestil Odločbo Komisije 2004/432/ES z dne 29. aprila 2004 o odobritvi programov nadzora nad ostanki škodljivih snovi, predloženih s strani tretjih držav v skladu z Direktivo Sveta 96/23/ES (3).
(3)
Glede na nedavne načrte, ki so jih predložile nekatere tretje države, in dodatne informacije, ki jih je pridobila Komisija, je treba posodobiti seznam tretjih držav, iz katerih je državam članicam dovoljeno uvažati nekatere živali in živalske proizvode, kot določa Direktiva 96/23/ES in ki so trenutno navedeni v Prilogi k Sklepu 2011/163/EU (v nadaljnjem besedilu: seznam).
(4)
Belize je trenutno vključen na seznam za akvakulturo in med. Vendar Belize ni zagotovil načrta, kakor zahteva člen 29 Direktive 96/23/ES. Zato ga je treba črtati s seznama.
(5)
Gana je predložila Komisiji načrt za med. Navedeni načrt zadostuje kot jamstvo in ga je treba odobriti. Na seznam je zato treba vključiti vnos za Gano za med.
(6)
Indija je izvedla korektivne ukrepe za odpravo pomanjkljivosti svojega načrta o ostankih za med. Navedena tretja država je predložila izboljšan načrt o ostankih za med, inšpekcijski pregled Komisije pa je potrdil, da je izvajanje načrta sprejemljivo. Vnos za Indijo na seznamu mora zato vključevati med.
(7)
Madagaskar je predložil Komisiji načrt za med. Navedeni načrt zadostuje kot jamstvo in ga je treba odobriti. V vnos za Madagaskar na seznamu je zato treba vključiti med.
(8)
Mavricij je trenutno vključen na seznam za perutnino, vendar s sklicem na opombo 2 v Prilogi k Sklepu 2011/163/EU. Navedena opomba omejuje tak uvoz na uvoz iz tretjih držav, ki uporabljajo le surovine iz držav članic ali drugih tretjih držav, odobrenih za uvoz take surovine v Unijo v skladu s členom 2 navedenega sklepa. Vendar Mavricij ni zagotovil zahtevanih zagotovil v zvezi z načrtom za perutnino. Vnos za navedeno tretjo državo na seznamu zato ne sme več vključevati perutnine.
(9)
Turčija je predložila Komisiji načrt za jajca. Navedeni načrt zadostuje kot jamstvo in ga je treba odobriti. V vnos za Turčijo na seznamu je zato treba vključiti jajca.
(10)
Vnos za Singapur na seznamu vključuje akvakulturo, vendar s sklicem na opombo 2 v Prilogi k Sklepu 2011/163/EU. Vendar v Prilogi k Odločbi 2004/432/ES, kakor je bila spremenjena s Sklepom Komisije 2010/327/EU (4), ni sklica na opombo 2, ker je Singapur predložil odobren načrt za akvakulturo. Komisija ni bila obveščena o nobeni spremembi, odkar je bil navedeni načrt odobren. Zato je treba vnos za navedeno tretjo državo na seznamu popraviti tako, da se črta sklic na navedeno opombo za uvoz akvakulture. Zaradi pravne varnosti je treba vnos za Singapur uporabljati retroaktivno od 15. marca 2011, tj. od datuma začetka veljave Sklepa 2011/163/EU, ko se je pojavila napaka v vnosu za Singapur. Pristojni organi držav članic so bili ustrezno obveščeni, Komisija pa ni bila obveščena o nobenih motnjah pri uvozu.
(11)
Prilogo k Sklepu 2011/163/EU je zato treba ustrezno spremeniti.
(12)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga k Sklepu 2011/163/EU se nadomesti z besedilom iz Priloge k temu sklepu.
Člen 2
Ta sklep se uporablja od 1. novembra 2011.
Sprememba v zvezi z vnosom Singapurja pa se uporablja od 15. marca 2011.
Člen 3
Ta sklep je naslovljen na države članice.
V Bruslju, 14. oktobra 2011

Classification:
Level 1 Topics: 100157
100155
100149
100147
100156
100161
Level 2 Topics: 100280
100277
100191
100283
100244
100192
100282
100254
100252
100193
100215
100279
100250
100245
100281
Level 3 Topics: 2858
3156
1632
6205
5424
2442
1847
122
2711
1372
2488
5780
614
2524
c_964c9649
2737
8367
2106
2848
912
2200
1268
2705
All Topics: 1166
1338
1445
1644
1729
1841
1907
2121
2531
2718
3191
4164
4580
4747
4841
6268
6569